ב"ה

כגודל ההכנה כך גודל הקדושה

אחרי שעם ישראל התעכב במדבר עד לחודש השלישי הוא חודש סיוון משום שהוצרכו לספור לטהרתם שבע שבתות כדרך שזבה סופרת שבעה נקיים כדי להיטהר מטומאת מצריים[[1]](#footnote-1) הם לבסוף מגיעים להר סיני.

**"בחודש השלישי לצאת בני ישראל מארץ מצרים ביום הזה באו מדבר סיני. ויסעו מרפידים ויבואו מדבר סיני ויחנו במדבר ויחן שם ישראל נגד ההר[[2]](#footnote-2)".**

אור החיים הקדוש והנצי"ב מוולוז'ין שואלים מדוע הפסוק מציין שעם ישראל נסעו מרפידים (היה לכתוב להקדים זאת בפסוק הקודם קודם שאמר "באו מדבר סיני" לפי אור החיים הקדוש ולפי הנצי"ב עובדה זאת לכאורה מיותרת) וגם מדוע הפסוק חוזר על העובדה שהם חנו במדבר סיני והרי בפסוק הקודם נאמר ש"ביום הזה באו מדבר סיני"?

רש"י מתרץ עפ"י המכילתא[[3]](#footnote-3) שהתורה רצתה להשוות בין הנסיעה מרפידים לביאה למדבר סיני "להקיש נסיעתן מרפידים לביאתן למדבר סיני, מה ביאתן למדבר סיני בתשובה אף נסיעתן מרפידים בתשובה". ניתן להסביר עפ"י דברי המכילתא[[4]](#footnote-4) ש"אין רפידים אלא רפיון ידים, לפי שריפו ישראל ידיהם מדברי תורה לכך בא שונא עליהם (עמלק).." כלומר שעם ישראל התחיל להבין את גודל חשיבותם של דברי תורה ולכן עשו תשובה כבר מרגע שנסעו מרפידים עד שבאו להר סיני כדי לקבל את התורה. רמז לדבר[[5]](#footnote-5) משום שנאמר "ויחן שם ישראל נגד ההר" בלשון יחיד ועל כך אומר רש"י "כאיש אחד בלב אחד אבל שאר כל החניות בתרעומות ובמחלקת". כלומר שהתשובה התבטאה גם באחדות שהייתה בתוך עם ישראל בחנייה לפני הר סיני שהיא ביטו והכנה של קבלת התורה כדלהלן.

אור החיים הקדוש מקשר בין קבלת התורה לבין אחדות עם ישראל וגם מתרץ את הקשיים שלעיל. כדי להיות מוכנים לקבלת התורה ישנם שלושה הכנות עיקריות (במסכת אבות פרק ו' יש פירוט של ארבעים ושמונה דברים בהם התורה נקנית) המצוינות בפסוקנו. הא': "התגברות והתעצמות בעסק התורה כי העצלות הוא עשב המפסיד השגתה" וכנגד זאת אמר הכתוב ש"ויסעו מרפידים" מבחינת רפיון ידים. הב': "הוא השפלות והענווה כי אין דברי תורה מתקימין אלא במי שמשפיל עצמו ומשים עצמו כמדבר וכנגד זה אמר ויחנו במדבר". הג': "הוא בחינת יעוד חכמים בהתחברות בלב שלם ותמים..וכנגד זה אמר ויחן שם ישראל לשון יחיד שנעשו כלן יחד כאיש אחד והן עתה הם ראויים לקבלת התורה".

הנצי"ב מוולוז'ין מסביר שהתורה מלמדת אותנו כלל חשוב בקשר לציפייה ולהכנה ש"מכאן יש ללמוד דכל דבר שבקדושה מה שהאדם מכין עצמו יותר לזה חל עליו יותר ההכשר לזה" כלומר שעם ישראל התכונן וציפה כבר מזמן הנסיעה מרפידים לקבלת התורה גרם לו להיות יותר מוכשר לקבלת הקדושה ולעצם מעמד הר סיני.

דוגמא לדבר מביא הנצי"ב ממסכת בבא מציעא פ"ה ב' בה מסופר כמה גדולים מעשי חייא. מסופר שרבי חייא הלך וזרע פשתן ושזר ממנו רשתות והשתמש בהם כדי לצוד צבאים. את בשרם האכיל ליתומים ומעורם עשה מגילות ועליהם כתב את חמשה חומשי תורה. על כל מגילה רבי חייא כתב חומש ולאחר מכן חילק לחמישה תינוקות את המגילות ולימד אותם לקרות בהם. בנוסף הוא לימד ששה תינוקות אחרים את ששה סדרי משנה, לכל תינוק סדר. לאחר מכן ביקש מהם רבי חייא שכל אחד ילמד את מה שהוא למד לחברו. כל זה כדי שהתורה לא תשתכח מישראל.

הנצי"ב מסביר שמבחינת הדין מספיק היה לקנות עורות מהשוק ולעבד אותן לשמה אלא רבי חייא עשה את כל זה כדי להגדיל את כוח קדושת המגילות כדי שיהיה בכוחן לפעול בלב התינוקות בשפע רב יותר.

פנינים לפרשה

בעל הטורים פירש שאפשר לקרוא את שמו של יתרו יתר ו' כלומר שהיו לו שישה שמות נוספים על שאר בני אדם. פירוש נוסף י' תרו כלומר שיתרו בא לקבל עשרת הדברות ותרו מצוות יותר על שבע מצוות בני נח שכבר קיבל (ביחד תרי"ג).

הספורנו על הפסוק "היו נכונים ליום השלישי" כותב שגם הגוף יהיה טהור ומוכן לנבואה ולא הנפש לבדה וזה נאמר במדרגת נבואה של פנים בפנים שהיתה במעמד הר סיני בעודם משתמשים בחושיהם.

הספורנו על פסוק "זכור את יום השבת לקדשו" כותב שזכור משמעו בתמידות כלומר תמיד תהיה זוכר את יום השבת בעסקיך בימי המעשה וזה כדי 'לקדשו' שהאדם יסדר את כל עסקיו בימי המעשה כדי שיוכל להסיח את דעתו מהם ביום השבת.

1. אור החיים הקדוש יט, א [↑](#footnote-ref-1)
2. פרק יט פס' א-ב [↑](#footnote-ref-2)
3. מכילתא יתרו (בחודש) פרשה א פרק יט פסוק ב [↑](#footnote-ref-3)
4. מכילתא בשלח (ויבוא עמלק) פרשה א פרק יז פסוק ח [↑](#footnote-ref-4)
5. שפתי חכמים על אתר [↑](#footnote-ref-5)